**H ΣΥΝΕΝΤΕΥΞΗ – ΑΠΟ ΤΗΝ ΠΡΑΞΗ ΣΤΗ ΘΕΩΡΙΑ**

**ΕΑΡΙΝΟ ΕΞΑΜΗΝΟ 2018 - ΔΙΔΑΣΚΟΥΣΑ Ρ. ΒΑΝ ΜΠΟΥΣΧΟΤΕΝ**

**ΠΤΥΧΕΣ ΤΗΣ ΟΙΚΟΝΟΜΙΚΗΣ ΚΡΙΣΗΣ 2010-2018**

**ΟΔΗΓΙΕΣ ΓΙΑ ΤΗΝ ΤΕΛΙΚΗ ΕΡΓΑΣΙΑ**

Ι. ΜΟΡΦΗ ΤΗΣ ΕΡΓΑΣΙΑΣ

* Γράψτε απάνω το όνομα σας, τον τίτλο της εργασίας, το μάθημα και την εξεταστική περίοδο
* Η εργασία να γραφτεί σε διπλό διάστημα
* Παραπομπές στη βιβλιογραφία εντός του κειμένου με σχήμα: (Βεντούρα 1993: 230) και πλήρης βιβλιογραφία στο τέλος του κειμένου.
* Ενδεχόμενα αποσπάσματα από τη συνέντευξη εντός εισαγωγικών και με πλάγια γράμματα
* Αριθμείστε τις σελίδες
* 'Εκταση 8-10 σελίδες
* Φροντίστε να είναι καλά δομημένο το κείμενό σας, με αρχή και τέλος και συνοχή.
* Χωρίστε το κείμενο σε παραγράφους, μια παράγραφος για κάθε θεματική ενότητα
* Διατυπώστε τη σκέψη σας με σαφήνεια και λογική συνέπεια, προσέξετε να μην υπάρχουν αντιφάσεις και επαναλήψεις. Οι ισχυρισμοί πρέπει να στηρίζονται σε επιχειρήματα. Μην γράψετε γενικόλογα, μην πλατειάζετε.

ΙΙ. ΠΕΡΙΕΧΟΜΕΝΟ ΤΗΣ ΕΡΓΑΣΙΑΣ

Η εργασία θα έχει δύο μέρη. Στο πρώτο μέρος θα περιγράψετε τη μεθοδολογία της έρευνας που οδήγησε στη διεξαγωγή της συνέντευξής σας. Πως προετοιμαστήκατε – αναζήτηση βιβλιογραφίας – συζητήσεις στην τάξη – διαμόρφωση οδηγού – αναζήτηση πληροφορητή (με ποια κριτήρια επιλέχθηκε, πως τον βρήκατε). Ολοκληρώνετε με ένα συμπερασματικό σχόλιο για τη συνέντευξη.

Στο δεύτερο μέρος θα αναλύσετε τη συνέντευξή σας επιλέγοντας μια από

τις εξής θεματικές, ενσωματώνοντας, όπου αυτό είναι δυνατό, και τη βιβλιογραφία και ενδεχομένως στοιχεία από άλλες συνεντεύξεις. Οι ερωτήσεις για κάθε θεματική είναι ενδεικτικές.

**ΘΕΜΑΤΙΚΗ 1 – Η ΣΥΝΕΝΤΕΥΞΗ ΩΣ ΚΟΙΝΩΝΙΚΗ ΣΧΕΣΗ**

Σχολιάστε λεπτομερώς τη συνέντευξη ακούγοντάς την προσεκτικά με μια κριτική διάθεση και λαμβάνοντας υπόψη τα σημεία ελέγχου για την αξιολόγηση συνεντεύξεων (powerpoint για τη συνέντευξη, μάθημα 5, διαφάνειες 21 και 22). Θα μπορούσατε, για παράδειγμα, να απαντήσετε στα εξής ερωτήματα. Τη θεωρείτε πετυχημένη ή όχι; Αν όχι, σε τι οφείλεται αυτό; Που κάνατε λάθος; Σε τι βαθμό επηρέασε τη συνέντευξη ο χώρος, η ηλικία, το φύλο, η κοινωνική προέλευση, η παρουσία άλλων προσώπων, η ενδεχόμενη οικειότητα που είχατε από πριν με τον πληροφορητή; Οι ερωτήσεις του οδηγού ήταν αποδοτικές; Σε ποια σημεία της συνέντευξης νοιώθετε ότι κάνατε λάθος ή χάσατε μια ευκαιρία; Υπήρχαν σημεία που o πληροφορητής ήθελε να σας πει και άλλα πράγματα και εσείς περάσατε σε άλλο θέμα; Δώστε μερικά συγκεκριμένα παραδείγματα. Εκ των υστέρων πως σκέφτεστε ότι θα μπορούσατε να είχατε χειριστεί τη συνέντευξη στο συγκεκριμένο σημείο;

**ΘΕΜΑΤΙΚΗ 2 – Η ΜΝΗΜΗ ΤΟΥ ΠΛΗΡΟΦΟΡΗΤΗ**

Τι σκέψεις σας δημιουργεί η ακρόαση της συνέντευξης ως προς τη μνήμη του πληροφορητή; Τι είδους αναμνήσεις έχει από τη ζωή του; Τι ρόλο παίζει η κρίση στην δομή της αφήγησης του και στην ταυτότητα του πληροφορητή/της πληροφορήτριας; Η κρίση δημιούργησε μια ρήξη στη ζωή του αφηγητή; Αν ναι, πως εκφράζεται αυτό στη συνέντευξη; Υπάρχουν αναμνήσεις ή στοιχεία του λόγου που θεωρείτε «ανδρικές» ή «γυναικείες». Τι έχει ξεχάσει και γιατί; Τα ξέχασε πραγματικά ή δεν θέλει να τα θυμηθεί; Υπήρχαν άλλου είδους «σιωπές» στη μνήμη του;

**ΘΕΜΑΤΙΚΗ 3 – Ο ΡΟΛΟΣ ΤΗΣ ΠΡΟΦΟΡΙΚΗΣ ΜΑΡΤΥΡΙΑΣ ΣΤΗ ΜΕΛΕΤΗ ΤΗΣ ΟΙΚΟΝΟΜΙΚΗΣ ΚΡΙΣΗΣ**

Με βάση τη συνέντευξη που έχετε κάνει αναπτύξετε ένα σκεπτικό για τη συμβολή της προφορικής ιστορίας στην κατανόηση των επιπτώσεων που έφερε η κρίση στη ζωή των ανθρώπων. Τι το διαφορετικό μπορεί να μας δείξει σε σχέση με την υπάρχουσα βιβλιογραφία για την κρίση; Ποια αποσπάσματα θα διαλέγατε για να δείξουν τη συμβολή της προφορικής ιστορίας; Γιατί αυτά; Σχολιάστε.

**ΣΥΜΠΕΡΑΣΜΑΤΑ**

Η εργασία μπορεί να κλείσει με μια τελική παράγραφο στην οποία μπορείτε να σχολιάσετε τι μάθατε προσωπικά από τη συνέντευξη ή να επιστρέψετε στο ερώτημα που αναλύσατε στο πρώτο μέρος της εργασίας σχετικά με την ιδιαίτερη αξία των προφορικών μαρτυριών.

Βιβλιογραφία

Thompson, P. 2002 *Φωνές από το Παρελθόν. Προφορική Ιστορία*. Αθήνα: Πλέθρον, κεφ. 4, 5,7.

Abrams L. (2016): *Θεωρία Προφορικής Ιστορίας*, Αθήνα: Πλέθρον, κεφ. 2, 4.

Knight, Daniel and Charles Stewart (eds). 2016. Ethnographies of Austerity: Temporality, Crisis and Affect in Southern Europe, *History and Anthropology* 27/1.

Knight, Daniel. 2013. The Greek Economic Crisis as Trope, *Focaal* 65:147-159.

Knight, Daniel. 2015. *History, Time and Economic Crisis in Central Greece.* Palgrave/Macmillan. B. 330.94954

Knight, Daniel. 2015. Wit and Greece’s Economic Crisis: Ironic Slogans, Food and Anti-austerity sentiments, *American Ethnologist* 42/2:230-246.

Papailias, Penelope. 2011. Beyond the Greek Crisis: Histories, Rhetorics, Politics, Hot Spots, *Cultural Anthropology* website, October 10, 2011. <https://culanth.org/fieldsights/243-beyond-the-greek-crisis-histories-rhetorics-politics>

Rakopoulos, Theodoros. 2014. The Crisis Seen from Below, *Dialectical Anthropology* 38: 189-207.

Theodossopoulos, D. 2013. Infuriated with the Infuriated? Blaming Tactics and Discontent with the Greek Financial Crisis, *Current Anthropology* 54/2: 200-221.